b'\n_START_ARTICLE_\nReni\n_START_SECTION_\n\xc3\x8enceputuri\n_START_PARAGRAPH_\nPrima men\xc8\x9biune documentar\xc4\x83 a localit\xc4\x83\xc8\x9bii Reni are loc \xc3\xaen anul 1548, perioad\xc4\x83 c\xc3\xa2nd f\xc4\x83cea parte din regiunea istoric\xc4\x83 Bugeac a Principatului Moldovei. \xc3\x8entemeietorul localit\xc4\x83\xc8\x9bii este considerat voievodul moldovean Ilia\xc8\x99 al II-lea Rare\xc8\x99 (1546-1551). Denumirea ora\xc8\x99ului provine de la cuv\xc3\xa2ntul "nisip" ("arena" \xc3\xaen limba latin\xc4\x83)._NEWLINE_Reniul a fost unul dintre cele dou\xc4\x83 porturi la Dun\xc4\x83re ale Principatului Moldovei (cel de-al doilea fiind ora\xc8\x99ul Gala\xc8\x9bi). \xc3\x8en anul 1621 ora\xc8\x99ul a fost cucerit de turci, care i-au dat numele de Tomarova (sau Timarova)._NEWLINE_\xc3\x8en lucrarea Descriptio Moldaviae (Descrierea Moldovei), scris\xc4\x83 de c\xc4\x83tre voievodul c\xc4\x83rturar Dimitrie Cantemir \xc3\xaen limba latin\xc4\x83 \xc3\xaen perioada 1714-1716, ora\xc8\x99ul Reni este descris astfel: "Reni, cum era numit de moldoveni, dar c\xc4\x83ruia turcii \xc3\xaei zic ast\xc4\x83zi Timarova, este o cetate de acela\xc8\x99i fel, \xc3\xaen apropiere de v\xc4\x83rsarea Prutului \xc3\xaen Dun\xc4\x83re. \xc3\x8en ea nu se afl\xc4\x83 niciun turc, de\xc8\x99i este \xc3\xaen st\xc4\x83p\xc3\xa2nirea turceasc\xc4\x83. O\xc8\x99tenii sunt cu to\xc8\x9bii cre\xc8\x99tini, moldoveni cu to\xc8\x9bii, a c\xc4\x83ror c\xc4\x83petenie este de aceea\xc8\x99i lege; acesta este numit \xc3\xaendeob\xc8\x99te be\xc8\x99liagasi \xc8\x99i se afl\xc4\x83 la porunca pa\xc8\x99ei din Silistra, care trebuie s\xc4\x83 fie totdeauna un seraschier" ._NEWLINE_Prin Tratatul de pace de la Bucure\xc8\x99ti, semnat pe 16/28 mai 1812, \xc3\xaentre Imperiul Rus \xc8\x99i Imperiul Otoman, la \xc3\xaencheierea r\xc4\x83zboiului ruso-turc din 1806 \xe2\x80\x93 1812, Rusia a ocupat teritoriul de est al Moldovei dintre Prut \xc8\x99i Nistru, pe care l-a al\xc4\x83turat \xc8\x9ainutului Hotin \xc8\x99i Basarabiei/Bugeacului luate de la turci, denumind ansamblul Basarabia (\xc3\xaen 1813) \xc8\x99i transform\xc3\xa2ndu-l \xc3\xaentr-o gubernie \xc3\xaemp\xc4\x83r\xc8\x9bit\xc4\x83 \xc3\xaen zece \xc8\x9binuturi (Hotin, Soroca, B\xc4\x83l\xc8\x9bi, Orhei, L\xc4\x83pu\xc8\x99na, Tighina, Cahul, Bolgrad, Chilia \xc8\x99i Cetatea Alb\xc4\x83, capitala guberniei fiind stabilit\xc4\x83 la Chi\xc8\x99in\xc4\x83u)._NEWLINE_La \xc3\xaenceputul secolului al XIX-lea, conform recens\xc4\x83m\xc3\xa2ntului efectuat de c\xc4\x83tre autorit\xc4\x83\xc8\x9bile \xc8\x9bariste \xc3\xaen anul 1817, satul Reni f\xc4\x83cea parte din Ocolul Prutului a \xc8\x9ainutului Ismail , ca re\xc8\x99edin\xc8\x9b\xc4\x83 de ocol. \xc3\x8en anul 1821, Reniul a ob\xc8\x9binut statutul de ora\xc8\x99._NEWLINE_\xc3\x8en urma Tratatului de la Paris din 1856, care \xc3\xaencheia R\xc4\x83zboiul Crimeii (1853-1856), Rusia a retrocedat Moldovei o f\xc3\xa2\xc8\x99ie de p\xc4\x83m\xc3\xa2nt din sud-vestul Basarabiei (cunoscut\xc4\x83 sub denumirea de Cahul, Bolgrad \xc8\x99i Ismail). \xc3\x8en urma acestei pierderi teritoriale, Rusia nu a mai avut acces la gurile Dun\xc4\x83rii. \xc3\x8en urma Unirii Moldovei cu \xc8\x9aara Rom\xc3\xa2neasc\xc4\x83 din 1859, acest teritoriu a intrat \xc3\xaen componen\xc8\x9ba noului stat Rom\xc3\xa2nia (numit p\xc3\xa2n\xc4\x83 \xc3\xaen 1866 "Principatele Unite ale Valahiei \xc8\x99i Moldovei"). \xc3\x8en urma Tratatului de pace de la Berlin din 1878, Rom\xc3\xa2nia a fost constr\xc3\xa2ns\xc4\x83 s\xc4\x83 cedeze Rusiei acest teritoriu.\n_START_SECTION_\nPerioada interbelic\xc4\x83\n_START_PARAGRAPH_\n\xc3\x8en anul 1917, Republica Democratic\xc4\x83 Moldoveneasc\xc4\x83 \xc8\x99i-a proclamat independen\xc8\x9ba \xc3\xaen grani\xc8\x9bele Basarabiei, incluz\xc3\xa2nd \xc8\x99i ora\xc8\x99ul Reni._NEWLINE_Dup\xc4\x83 Unirea Basarabiei cu Rom\xc3\xa2nia la 27 martie 1918, ora\xc8\x99ul Reni a f\xc4\x83cut parte din componen\xc8\x9ba Rom\xc3\xa2niei, ca localitate de re\xc8\x99edin\xc8\x9b\xc4\x83 a Plasei Reni a jude\xc8\x9bului Ismail. Pe atunci, majoritatea popula\xc8\x9biei era format\xc4\x83 din rom\xc3\xa2ni, exist\xc3\xa2nd \xc8\x99i comunit\xc4\x83\xc8\x9bi mici de ru\xc8\x99i \xc8\x99i evrei. La recens\xc4\x83m\xc3\xa2ntul din 1930, s-a constatat c\xc4\x83 din cei 11.923 locuitori ai ora\xc8\x99ului, 6.112 erau rom\xc3\xa2ni (51.26%), 3.472 ru\xc8\x99i (29.12%), 1.170 evrei (9.81%), 376 bulgari (3.15%), 231 g\xc4\x83g\xc4\x83uzi (1.94%), 175 greci (1.47%), 110 ucraineni (0.92%), 53 germani, 50 polonezi, 36 unguri, 15 turci, 13 armeni, 6 s\xc3\xa2rbi \xc8\x99i 3 cehi._NEWLINE_\xc3\x8en perioada interbelic\xc4\x83 au func\xc8\x9bionat aici o pretur\xc4\x83, o prim\xc4\x83rie, o judec\xc4\x83torie de ocol, o sec\xc8\x9bie de poli\xc8\x9bie, o unitate de pompieri, un serviciu sanitar or\xc4\x83\xc8\x99enesc, un serviciu veterinar, un serviciu hidraulic, un punct vamal, o c\xc4\x83pit\xc4\x83nie de port, o sec\xc8\x9bie de poli\xc8\x9bie portuar\xc4\x83, un oficiu P.T.T. de stat \xc8\x99i un oficiu telefonic. Din cele trei drumuri na\xc8\x9bionale care str\xc4\x83b\xc4\x83teau jude\xc8\x9bul, doar unul trecea prin Reni: Gala\xc8\x9bi \xe2\x80\x93 Reni \xe2\x80\x93 Bolgrad - Tarutino._NEWLINE_Ora\xc8\x99ul Reni era un port important pe malul st\xc3\xa2ng al Dun\xc4\x83rii, el fiind situat la o distan\xc8\x9b\xc4\x83 de 22\xc2\xa0km de Gala\xc8\x9bi, la 93\xc2\xa0km de ora\xc8\x99ul Ismail \xc8\x99i la 220\xc2\xa0km de Bucure\xc8\x99ti. Societatea S.R.D. efectua curse regulate pe linia Br\xc4\x83ila \xe2\x80\x93 Gala\xc8\x9bi \xe2\x80\x93 Reni \xe2\x80\x93 Isaccea \xe2\x80\x93 Tulcea \xe2\x80\x93 Ismail \xe2\x80\x93 Chilia Nou\xc4\x83 \xe2\x80\x93 Chilia Veche - Periprava - V\xc3\xa2lcov (\xc8\x99i \xc3\xaenapoi). De asemenea, Reniul era \xc8\x99i o sta\xc8\x9bie de cale ferat\xc4\x83 pe linia Gala\xc8\x9bi \xe2\x80\x93 Basarabeasca \xe2\x80\x93 Tighina._NEWLINE_Datorit\xc4\x83 a\xc8\x99ez\xc4\x83rii sale geografice la v\xc4\x83rsarea Prutului \xc3\xaen Dun\xc4\x83re, ora\xc8\x99ul Reni a devenit un important nod comercial, pe aici derul\xc3\xa2ndu-se un comer\xc8\x9b dezvoltat de cereale, animale, porci, produse animale, p\xc4\x83s\xc4\x83ri, c\xc3\xa2nep\xc4\x83, legume, miere, vin, cear\xc4\x83, produse mai ales din jude\xc8\x9bele Basarabiei. Aici func\xc8\x9bionau o uzin\xc4\x83 electric\xc4\x83, 3 fabrici de c\xc4\x83r\xc4\x83mizi, 2 fabrici de cherestea \xc8\x99i 2 de ulei. De asemenea, \xc3\xae\xc8\x99i desf\xc4\x83\xc8\x99urau activitatea \xc3\xaen localitate dou\xc4\x83 agen\xc8\x9bii bancare._NEWLINE_Fiind un centru important pe plan local, fiin\xc8\x9bau aici un gimnaziu, 6 \xc8\x99coli primare \xc8\x99i 4 gr\xc4\x83dini\xc8\x9be. De asemenea, pentru ocrotirea s\xc4\x83n\xc4\x83t\xc4\x83\xc8\x9bii \xc3\xae\xc8\x99i desf\xc4\x83\xc8\x99urau activitatea un spital comunal de stat, 2 dispensare \xc8\x99i un oficiu al Casei Asigur\xc4\x83rilor Sociale din Gala\xc8\x9bi care dispunea de servicii medicale \xc3\xaen localitate ._NEWLINE_Existau \xc8\x99i societ\xc4\x83\xc8\x9bi cultural-sportive (o filial\xc4\x83 a Ligii Culturale, 2 biblioteci publice, o societate muzical\xc4\x83 \xc8\x99i 3 societ\xc4\x83\xc8\x9bi sportive), biserici (3 biserici ortodoxe, una lipoveneasc\xc4\x83, una baptist\xc4\x83 \xc8\x99i una a cre\xc8\x99tinilor dup\xc4\x83 Evanghelie) sau institu\xc8\x9bii de binefacere (un azil de b\xc4\x83tr\xc3\xa2ni).\n_START_SECTION_\nPerioada postbelic\xc4\x83\n_START_PARAGRAPH_\nCa urmare a Pactului Ribbentrop-Molotov (1939), Basarabia, Bucovina de Nord \xc8\x99i \xc8\x9ainutul Her\xc8\x9ba au fost anexate de c\xc4\x83tre URSS la 28 iunie 1940. Dup\xc4\x83 ce Basarabia a fost ocupat\xc4\x83 de sovietici, Stalin a dezmembrat-o \xc3\xaen trei p\xc4\x83r\xc8\x9bi. Astfel, la 2 august 1940, a fost \xc3\xaenfiin\xc8\x9bat\xc4\x83 RSS Moldoveneasc\xc4\x83, iar p\xc4\x83r\xc8\x9bile de sud (jude\xc8\x9bele rom\xc3\xa2ne\xc8\x99ti Cetatea Alb\xc4\x83 \xc8\x99i Ismail) \xc8\x99i de nord (jude\xc8\x9bul Hotin) ale Basarabiei, precum \xc8\x99i nordul Bucovinei \xc8\x99i \xc8\x9ainutul Her\xc8\x9ba au fost alipite RSS Ucrainene. La 7 august 1940, a fost creat\xc4\x83 regiunea Ismail, format\xc4\x83 din teritoriile aflate \xc3\xaen sudul Basarabiei \xc8\x99i care au fost alipite RSS Ucrainene ._NEWLINE_\xc3\x8en perioada 1941-1944, toate teritoriile anexate anterior de URSS au reintrat \xc3\xaen componen\xc8\x9ba Rom\xc3\xa2niei. Conform recens\xc4\x83m\xc3\xa2ntului popula\xc8\x9biei din toamna anului 1941, \xc3\xaen ora\xc8\x99ul Reni locuiau 8.001 locuitori, dintre care 4.868 erau rom\xc3\xa2ni (60.84%), 2.645 ru\xc8\x99i (33.06%), 221 bulgari (2.76%), 64 evrei, 49 g\xc4\x83g\xc4\x83uzi, 43 ucraineni, 32 polonezi, 11 germani \xc8\x99i 68 de alt\xc4\x83 na\xc8\x9bionalitate. Este de remarcat faptul c\xc4\x83 num\xc4\x83rul evreilor (\xc3\xaen plin proces de deportare \xc3\xaen Transnistria) era mai mare dec\xc3\xa2t cel al ucrainenilor (URSS-ul \xc3\xaencorpor\xc3\xa2nd aceast\xc4\x83 localitate RSS Ucrainene, de\xc8\x99i ponderea ucrainenilor era de 0,54% din popula\xc8\x9bia localit\xc4\x83\xc8\x9bii) ._NEWLINE_\xc3\x8en anul 1944, URSS a reocupat cele trei teritorii anexate \xc3\xaen urma ultimatumului din 26 iunie 1940, iar sudul Basarabiei a fost integrat\xc4\x83 \xc3\xaen componen\xc8\x9ba RSS Ucrainene, conform organiz\xc4\x83rii teritoriale f\xc4\x83cute de Stalin dup\xc4\x83 anexarea din 1940, c\xc3\xa2nd Basarabia a fost rupt\xc4\x83 \xc3\xaen trei p\xc4\x83r\xc8\x9bi._NEWLINE_Perioada ocupa\xc8\x9biei sovietice a determinat modific\xc4\x83ri profunde \xc3\xaen popula\xc8\x9bia portului, foarte cosmopolit \xc3\xaenainte de r\xc4\x83zboi. Evreii au disp\xc4\x83rut din localitate, iar jum\xc4\x83tate din popula\xc8\x9bia rom\xc3\xa2neasc\xc4\x83 a fost deportat\xc4\x83 \xc3\xaen Siberia. \xc3\x8en contrapartid\xc4\x83, au fost adu\xc8\x99i aici numero\xc8\x99i ru\xc8\x99i \xc8\x99i ucraineni, ceea ce a schimbat componen\xc8\x9ba etnic\xc4\x83 a ora\xc8\x99ului._NEWLINE_\xc3\x8en anul 1954, Regiunea Ismail a fost desfiin\xc8\x9bat\xc4\x83, iar localit\xc4\x83\xc8\x9bile componente au fost incluse \xc3\xaen Regiunea Odesa. \xc3\x8en anul 1969 a fost \xc3\xaenfiin\xc8\x9bat raionul Reni, ora\xc8\x99ul Reni devenind centru raional. A \xc3\xaenceput o perioad\xc4\x83 de industrializare a ora\xc8\x99ului._NEWLINE_\xc3\x8encep\xc3\xa2nd din anul 1991, ora\xc8\x99ul Reni a devenit centru administrativ al raionului omonim al regiunii Odesa din cadrul Ucrainei independente. La 1 septembrie 1998, Universitatea din Dnepropetrovsk \xc8\x99i-a deschis o filial\xc4\x83 la Reni cu dou\xc4\x83 facult\xc4\x83\xc8\x9bi (de drept \xc8\x99i de economie)._NEWLINE_\xc3\x8en prezent, Reni este unul dintre cele trei porturi importante ale Ucrainei la Dun\xc4\x83re \xc8\x99i un centru industrial al regiunii Odesa. O cale ferat\xc4\x83 ce face leg\xc4\x83tura \xc3\xaentre Republica Moldova \xc8\x99i Romania trece prin Reni, \xc3\xaenc\xc4\x83 de c\xc3\xa2nd ora\xc8\x99ul f\xc4\x83cea parte din componen\xc8\x9ba Rom\xc3\xa2niei. \xc3\x8en ora\xc8\x99 se afl\xc4\x83 \xc8\x99ase \xc8\x99coli, o filial\xc4\x83 a Universit\xc4\x83\xc8\x9bii din Dnepropetrovsk _NEWLINE_\xc8\x99i trei biserici._NEWLINE_Ora\xc8\x99ul Reni este punct de trecere a frontierei \xc3\xaen/din Rom\xc3\xa2nia (Reni - Tulcea - punct de trafic interna\xc8\x9bional de frontier\xc4\x83 cu specific portuar) \xc8\x99i \xc3\xaen/din Republica Moldova (Reni - Giurgiule\xc8\x99ti - punct interna\xc8\x9bional de trecere auto \xc8\x99i punct interna\xc8\x9bional de trecere feroviar\xc4\x83)._NEWLINE_\xc3\x8en prezent, ora\xc8\x99ul are 19.947 locuitori. Principalul grup etnic din Reni este cel al ucrainenilor (32,5%), ace\xc8\x99tia fiind urma\xc8\x9bi de moldoveni (rom\xc3\xa2ni) (29,5%), ru\xc8\x99i (21,5%), bulgari (8,4%) \xc8\x99i g\xc4\x83g\xc4\x83uzi (7,9%)._NEWLINE_Conform recens\xc4\x83m\xc3\xa2ntului din 2001, popula\xc8\x9bia vorbitoare de limba rus\xc4\x83 era majoritar\xc4\x83 cu 70.5%. Popula\xc8\x9bia care recono\xc8\x99tea limba rom\xc3\xa2n\xc4\x83 ca limb\xc4\x83 materna era de 13.4%, urmat\xc4\x83 de cea care recuno\xc8\x99tea limba ucrainean\xc4\x83 cu 12.5%.'